# Czesław Miłosz

Czesław Miłosz (AFI [ˈt͡ʂɛswaf ˈmiwɔʂ] ( escolteu-ne la pronunciació en polonès), Šeteniai, Imperi Rus 1911 - Cracòvia, Polònia, 2004) fou un escriptor, poeta i professor universitari nord-americà, d'origen polonès, guardonat amb el Premi Nobel de Literatura l'any 1980.

## Biografia

Va néixer el 30 de juny del 1911 a la ciutat de Šeteniai, població situada molt a prop de Vílnius, que en aquells moments formava part de l'Imperi rus i que avui dia forma part de Lituània. La seva família era originària de Lituània, encara que de llengua, tradició i cultura polonesa.
Fill d'un enginyer civil, va cursar els estudis superiors de dret a Vílnius. Membre del grup literari Żagary, als vint anys va participar en la creació d'el grup Vanguardia de Vílnius, considerat representatiu de la tendència anomenada "catastrofista" d'entreguerres i partidari de l'estètica de l'absurd, al temps que treballava com a redactor literari a la ràdio. Va debutar com a escriptor el 1930, publicant en aquesta dècada dos volums de poesia: Trzy zimy (Tres hiverns) i Poemat o czasie zastygłym (Poema sobre el temps congelat, 1933), pel qual va aconseguir una beca per viatjar a París, on es va relacionar amb qui seria una de les seves majors influències literàries i filosòfiques: el seu familiar i poeta francès d'origen lituà, Oscar Venceslas de Lubicz-Miłosz. Posteriorment, durant la Segona Guerra Mundial va residir a Varsòvia, on no va participar en el conflicte ni en la resistència però dugué a terme activitats culturals clandestines i d'ajut a perseguits pel nazisme.
Acabada la guerra treballà en el servei diplomàtic de la República popular de Polònia com a agregat cultural a Washington (1945) i després a París (1951), quan es va exiliar i fixà la seva residència a França. La seva evolució ideològica i posterior rebuig al règim polonès, els va plasmar en la col·lecció d'assajos Zniewolony umysł (El pensament captiu, 1953). Llibre que seria imprès i difós massivament per la CIA en el marc de la guerra freda cultural mitjançant el seu organisme de propaganda Congress for Cultural Freedom. El 1953, va rebre el Prix Lettéraire Européen per la seva novel·la El poder canvia de mans.
El 1960, es va traslladar a Berkeley, Estats Units d'Amèrica, convidat per la Universitat de Califòrnia, i de la qual fou posteriorment professor de llengües i literatura eslaves. L'any 1970 aconseguí la ciutadania nord-americana.
L'obra literària de Czeslaw Milosz s'estén a l'àmbit de l'assaig i la novel·la, però és sobretot la poesia el gènere en el qual destaca el seu geni i amb el qual exerciria una influència major en la literatura polonesa.
L'any 1980, fou guardonat amb el Premi Nobel de Literatura per la seva veu inflexible en un món de conflictes severs. Posteriorment, amb la caiguda del teló d'acer, pogué retornar al seu país, on s'establí definitivament els últims anys de la seva vida. Morí el 14 d'agost del 2004 a la seva residència de Cracòvia.

## Obra seleccionada

| 1930: Kompozycja 1930: Podróż 1933: Poemat o czasie zastygłym 1936: Trzy zimy 1940: Wiersze 1942: Pieśń niepodległa 1945: Ocalenie 1947: Traktat moralny 1953: Zniewolony umysł 1953: Zdobycie władzy 1953: Światło dzienne 1955: Dolina Issy 1957: Traktat poetycki 1958: Rodzinna Europa 1958: Kontynenty 1961: Człowiek wśród skorpionów 1961: Król Popiel i inne wiersze 1965: Gucio zaczarowany 1969: Widzenia nad Zatoką San Francisco 1969: Miasto bez imienia 1969: The History of Polish Literature 1972: Prywatne obowiązki | 1974: Gdzie słońce wschodzi i kędy zapada 1977: Ziemia Ulro 1979: Ogród nauk 1982: Hymn o perle 1983: The Witness of Poetry 1984: Nieobjęta ziemia 1987: Kroniki 1989: Metafizyczna pauza 1991: Poszukiwanie ojczyzny 1991: Rok myśliwego 1994: Na brzegu rzeki 1996: Legendy nowoczesności 1997: Życie na wyspach 1997: Piesek przydrożny 1997: Abecadło Miłosza 1998: Inne Abecadło 1999: Wyprawa w dwudziestolecie 2000: To 2003: Orfeusz i Eurydyka 2004: O podróżach w czasie 2006: Wiersze ostatnie, obra pòstuma |

## Referències

* ↑ Mazurska, Joanna Maria. Czeslaw Milosz in Transition (tesi) (en anglès). Vanderbilt University, 2015-11-12, p. 30-31.

## Enllaços externs

* «Czesław Miłosz» (en anglès). The Nobel Prize. The Nobel Foundation.
* (polonès) Milosz.pl Pàgina web oficial de Czesław Miłosz.